Shimoliy Koreya yetakchisi Kim Chen In suv osti kemasidan ballistik raketaning muvaffaqiyatli uchirilishini Shimoliy Koreya uchun "g‘alabalar g‘alabasi" deb atadi, deb xabar bermoqda Yonhap axborot agentligi. "Bu gal ballistik raketaning uchirilishi muvaffaqiyatlar muvaffaqiyati, g‘alabalar g‘alabasi bo‘ldi", deb aytdi Kim Chen In. Shimoliy Koreya yetakchisi uning mamlakati bu muvaffaqiyati bilan "yadroviy zarba berishga to‘liq qodirligini namoyish qilganini" ta’kidlab o‘tdi. Shimoliy Koreya 24 avgust mahalliy vaqt bilan ertalab Xamgen-Namdo viloyatidagi Sinpxo port shahri yaqinida suv osti kemasidan ballistik raketa uchirgan. Ma’lum qilinishicha, raketa 500 kmlar chamasi uchib o‘tib, Yapon dengiziga tushgan.